Арсенцій Яфімавіч Казлоў

Арсенцій Яфімавіч Казлоў (Арсен Яўхімавіч) () — удзельнік Вялікай Айчыннай вайны, Герой Савецкага Саюза (1945).

 Біяграфія 
Нарадзіўся 23 лютага 1919 года ў вёсцы Газьба Гарадоцкага павета Віцебскай губерні (цяпер — Гарадоцкі раён Віцебскай вобласці) ў сялянскай сям’і. Скончыў пачатковую школу.

На службе ў Чырвонай Арміі з кастрычніка 1939 года. Удзельнічаў у Вялікай Айчыннай вайне з чэрвеня 1941 года. Пры фарсіраванні ракі Дунай у раёне населенага пункта Харта на тэрыторыі Венгрыі старшы сяржант А. Я. Казлоў камандаваў аддзяленнем 258-га інжынерна-сапёрнага батальёна 56-ай інжынерна-сапёрнай брыгады. Лодкі з дэсантам накіроўваліся да правага берага, пераадолелі ўжо большую палову ракі, калі фашысты прыкмецілі дэсантнікаў і адкрылі моцны кулямётны агонь. Пад яго абстрэл трапіла лодка А. Я. Казлова. Старшы сяржант не разгубіўся, саскочыў у ваду і пагнаў лодку да берага. У гэты момант ён быў паранены асколкам гранаты, аднак працягваў бой. Разам з іншымі кінуўся ў атаку, у ліку першых уварваўся ў траншэю ворага, аўтаматнай чаргой знішчыў двух нацыстаў. Ад страты крыві страціў прытомнасць і быў дастаўлены ў шпіталь.

За мужнасць, адвагу і знаходлівасць пры фарсіраванні Дуная гвардыі старшаму сяржанту А. Я. Казлову 24.03.1945 г. было прысвоена званне Героя Савецкага Саюза. Перамогу сустрэў у Аўстрыі. Адтуль дэмабілізаваўся і вярнуўся ў родныя мясціны.

Жыў у вёсцы Мяжа, працаваў у МТС, затым — у саўгасе «Межанскі».

Памёр 12 жніўня 1971 года. Пахаваны на вайсковых могілках у горадзе Гарадок.

 Узнагароды 
 Медаль «Залатая Зорка»,
 ордэн Леніна,
 ордэн Славы III ступені,
 медалі.

 Памяць 
 Абеліск у вёсцы Мяжа.
 У гонар А. Я. Казлова названыя вуліца ў Гарадку і саўгас у Гарадоцкім раёне.

 Літаратура 





 Спасылкі 

 Казлоў Арсенцій Яфімавіч // Прыдзвінскі край: гісторыя і сучаснасць
 Козлов Арсений Ефимович // Городокская сеть публичных библиотек 
 Магіла Героя Савецкага Саюза А. Я. Казлова // Банк звестак аб гісторыка-культурнай спадчыне Рэспублікі Беларусь 

Катэгорыя:Удзельнікі Вялікай Айчыннай вайны
Катэгорыя:Сяржанты і старшыны СССР
Катэгорыя:Механізатары